Gulljentene på nachspiel med herrefinalen
Herrefinalen mellom Frankrike og Sverige (22-21) kunne de nyte uten stress og nerver, men sammen med noen dype gjesp. - Det var deilig å sitte i hallen og kjenne på følelsen og stemningen. Den legger man ikke så godt merke til når man selv spiller, sier Karoline Dyhre Breivang til NTB. Hun var en av Norges beste i OL. - Nå skal jeg ha en uke ferie og slappe av. Så starter oppkjøringen i Larvik. Etter det ser jeg på hva håndballframtiden bringer. Lørdag forsvarte laget tittelen fra Beijing-lekene ved å slå Montenegro 26-23. Derfra bar det ut til en real feiring av seieren. Den startet ved 2-tiden og varte til morgenkvisten for de fleste.Norge sitter dermed med alle tre internasjonale titler på hånden samtidig. Bare Danmark har klart det samme (1996-97). Og med et EM snaue fire måneder unna, tyder mye på at Norges hat trick blir til en firling. Ingen av OL-vinnerne sier at de slutter på landslaget. I november viser landslaget seg på norsk grunn igjen. Det skjer i en turnering i bergensområdet. Der spiller også Frankrike, Danmark og Russland.Marit Breivik ledet Norge i 15 år fra 1994 til 2009. Det ga sju gull. Etterfølger Thorir Hergeirsson har 75 prosent uttelling på fire forsøk. Hans kontrakt løper i første omgang til OL i Rio de Janeiro. London-turneringen ble hans største utfordring hittil. Laget slet i lange perioder veldig med spillet helt fram til annen omgang av kvartfinalen. Da falt polletten plutselig ned mot Brasil. OL ga et rungende gjennombrudd for keeperen Kari Aalvik Grimsbø. Hun ble tatt ut på stjernelaget sammen med Heidi Løke.
Fest, fest og atter fest for de norske håndballjentene. Fra tribunene i Basketball Arena avsluttet noen av dem OL som turister søndag.